2019. június 19-én, Luis Enrique lemondását követően a spanyol válogatott szövetségi kapitányává nevezték ki. Irányításával a spanyolok az Európa-bajnoki selejtezők során négy győzelmet értek el és két döntetlent játszottak, csoportelsőként kvalifikálták magukat a 2020-as kontinenstornára. Az utolsó selejtezőt követően, 2019. november 19-én hivatalossá vált, hogy Luis Enrique visszatér a válogatott élére, Moreno pedig távozik. 2019. december 28-án az AS Monaco vezetőedzője lett. Tizenhárom bajnokin irányította a hercegségbeli csapatot, öt győzelem és három döntetlen mellett ötször szenvedett vereséget ez idő alatt. 2020 júliusában közös megegyezéssel távozott a csapat éléről.